Komisijos reglamentas (EB) Nr. 1432/96
1996 m. liepos 23 d.
iš dalies keičiantis Reglamentą (EB) Nr. 3223/93 dėl statistinės informacijos, susijusios su eksporto grąžinamųjų išmokų už tam tikrus žemės ūkio produktus, eksportuojamus kaip Tarybos reglamente (EEB) Nr. 3035/80 nurodytos prekės, mokėjimu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos priemones dėl tam tikrų prekių, pagamintų iš perdirbtų žemės ūkio produktų [1], ypač į jo 20 straipsnį,
kadangi siekiant suteikti galimybę Komisijai kontroliuoti, kaip taikomas 1994 m. gegužės 30 d. Reglamentas (EB) Nr. 1222/94, nustatantis bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties II priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus [2], su paskutiniais pakeitimais, padarytais Reglamentu (EB) Nr. 229/96 [3], reikia, kad valstybės narės pateiktų informaciją;
kadangi Komisijos reglamentas (EB) Nr. 3223/93 [4] su paskutiniais pakeitimais, padarytais Reglamentu (EB) Nr. 1149/95 [5], nustato šią prievolę dėl pieno produktų, importuojamų, kad vėliau būtų reeksportuoti kaip į Sutarties II priedą neįtrauktos ir į 1968 m. birželio 27 d. Tarybos reglamento (EEB) Nr. 804/68 dėl bendro pieno ir pieno produktų rinkos organizavimo [6] su paskutiniais pakeitimais, padarytais Reglamentu (EB) Nr. 2931/95 [7], priedą įtrauktos prekės;
kadangi Reglamento (EB) Nr. 1149/95 2 straipsnio a punktas yra skirtingai aiškinamas valstybių narių, ypač dėl jo taikymo srities; kadangi dėl to reikia paaiškinti šio straipsnio taikymo sritį;
kadangi šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties II priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3223/93 iš dalies keičiamas taip:
1. 3 straipsnis pakeičiamas taip:
"3 straipsnis
1 straipsnyje nurodytą reikalingą statistinę informaciją sudaro:
1. - prekių, kurioms taikomas Komisijos reglamentas (EB) Nr. 1222/94 [8], už kurias praėjusį mėnesį buvo paskirtos eksporto grąžinamosios išmokos, eksporto apimtis, išreikšta tonomis ar kitais matavimo vienetais, nurodant vienetą, ir išskaidyta pagal prekių grupes,
- kiekvienoje pirmoje įtraukoje nurodytoje prekių grupėje grąžinamųjų išmokų, paskirtų praėjusį mėnesį už kiekvieną pagrindinį žemės ūkio produktą, suma, išreikšta nacionaline valiuta,
- kiekvienoje pirmoje įtraukoje nurodytoje prekių grupėje kiekvieno pagrindinio produkto, už kurį buvo paskirtos grąžinamosios išmokos, kiekiai, išreikšti tonomis ar kitais matavimo vienetais, nurodant vienetą.
2. Dėl prekių, klasifikuojamų pagal KN kodus nuo 18069060 iki 18069090, KN kodą 1901 ir KN kodą 21069098, kurių 100 kilogramų eksportuotų prekių yra ne mažiau kaip 67 kilogramų iš trečiųjų šalių pagal specialius susitarimus sumažintu tarifu importuotų pieno produktų, klasifikuojamų pagal KN kodus 04021019, 04022119, 0405 ir 0406:
- tonomis išreikšti šių prekių, už kurias praėjusį mėnesį buvo išmokėtos grąžinamosios išmokos, kiekiai,
- praėjusį mėnesį paskirtų grąžinamųjų išmokų suma ir atitinkami produktų, klasifikuojamų pagal KN kodus 04021019, 04022119 ir 0405 ir kuriems importavimo metu buvo taikomi specialūs susitarimai, kiekiai."
2. Reglamento (EB) Nr. 3223/93 A ir B priedai pakeičiami šio reglamento A ir B priedais.
2 straipsnis
Šis reglamentas įsigalioją septintą dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. liepos 23 d.